2011 Shaning Ningnan Kumhpa
- In Sawk Madun Laika
- Last Updated on 05 January 2011
- By Bum Chyangngau
- Hits: 2586
Amyu Sha Ni Hte Mung Masa lam
J.W Amyu ni a labau hta kadai masha chyasam wa a uphkang sha ai kata kaw n nga ai. Tinang magam Wa lahtan bam nga nna lamu ga madu hku nga pra hkrat wa ai amyu ni rai ga ai. Inglik mung maden ni Myen mung hpe kasat zing la ngut ai ten du hkra Myen amyu ni hte anhte amyu ni tsepkawp n seng ai lam labau hta adan aleng rai nga ai.
Jinghpaw mungdaw ngu masat ra mat ai mung, Inglik mung maden wa a dip sha ai kaw na lawt lu na matu Myen amyu ni hte shanglawt jawm la ai majaw Myen mung kata na mungdaw langai hku byin mat ai she re ai hpe anhte yawng chye chyalu rai sai. Raitim dai ten hta masat da ai mungdaw gaw tinang amyu a gam maka, tinang mungdaw a lu ging lu ang ai ahkang aya, tinang amyu ni a ahkaw ahkang hpe tinang nan daw dan hparan lu ai “hkum ding num” re ai mungdaw ni hpe, pawng hpawm kahkyin da ai “Jet ai munghpawm” kata na mungdaw she re ai.
Dai majaw munghpawm kata na mungdaw ni yawng gaw, kadai wa tsaw nem grit grau n nga ai yawng maren mara ahkaw ahkang lu na matu Panglung ga sadi hte myit hkrum ta masat laika ka da nna “Jet ai munghpawm" hta Jawm nga pra saga ai. Rai yang Myen amyu ni gaw shanhte grau mayu, tsaw mayu nna kaga amyu mahkra hpe lnglik mayam prat na hta grau dip up sai chyup, yam htawt yam sha ai hpe, n kam hkam ai majaw J.W Amyu ni mung 1961 ning kaw nna laknak lang rawt malan wa ai gaw dai ning 2011 February 5 ya hta 50 ning de rai wa saga ai. Ya mung matut nna, kade ram na hkra naw rawt malan ra na ga ai kun? Ngu ai hpe shingran mu ra na ga ai.
KIO/KIA gaw, J.W amyu sha ni shanglawt n lu ding sa Laknak lang majan hku nna mung, Mung masa majan hku nna mung, Shanglawt padang dip ai shani du hkra gasat sa wa na ngu ai mung masa Pandung re ai hpe chye ya lu ai.
Dai hte maren, Myen mung kata shuk shanut nga ai mung kata majan a ningpawt manghkang gaw Mung masa manghkang re ngu mu mada hkam la ai majaw, KIO/KIA gaw J.W amyu ni sha n rai, kaga amyu bawsang ni hte Myen amyu mung shawa ni du hkra Jet ai ngwi pyaw simsa lam hpe lu la na matu, mung masa pinra hta man hkrum bawngban jahkrup la na matu lang hte lang bawngban masai. Grau nna 1994 ning kaw nna 2010 ning du hkra shaning (16) ning jan “Mung masa pinra, Mung masa ka ku” hpe myit mada let simsa lam la da nna ala nga yu masai.
Myen Hpyen Asuya wa gaw mung masa pinra de hkrum ra lam woi bawngban na malai, laknak jahkrat nna, shanhte a uphkang ai npu kaw nga na matu, Jarit Sin Hpyen Dap (Boarder Guard Force/BGF) gale mat ra ai, shing n rai, shanhte a (Pyi-tu-tsit) ngu ai Ninggawn hpyen gale shang ra ai, shing n rai laknak jahkrat kau ra ai ngu nna ladat hpan hkum hte shagyip shagyeng nga ma ai re. KIO/KIA gaw ndai lam ni hpe gara hku mung n hkap la lu ai majaw, J.W mungdan shanglawt hpung shang masha ni hpe shaga nna 2010 ning August shata 27-29 hta Party Congress ngu ai party zuphpawng kaba galaw nna, Panglung ga sadi hte maren, Jet ai Munghpawm, (Federal union) gaw de sa wa na matu ndau shabra masai.
Dai majaw Myen hpyen Asuya wa gaw 2010 ning September praw (1) ya shani kaw nna, KIO/KIA hte kanawn mazum matut mahkai ai lam hpe dawm kau nna, lai wa sai 1994 ning a shawng daw na hte maren, “Tawng chyan tu tubung ahpoi” ngu she tsun shaga masai. Bai (16) ning jan na ai simsa lam mung hten mat manu ai. Dai majaw 2010 ning gaw J.W Amyu sha ni a mung masa hku yu yang lak lai ai shaning rai sai ngu mu lu ai. Dai ning 2011 ning mung kade ram wa bai lak lai na kun? Myit dum shingran mu ra sai.
Myen hpyen Asuya wa galaw ai mung shawa Ra lata poi hta mung, anhte J.W amyu ni a matu hpa myit mada shara n nga ai hta n-ga, Mung masa hpung hpaw nna ra lata poi shang na ahkang n jaw sai re majaw 2010 ning na Ra lata poi gaw J.W amyu ni hte n seng ai hku galaw lai wa masai. Jinghpaw Mungdaw Rawtjat Bawng Ring Hpung (Kachin State Progressive Party /KSPP) ni hpe mung Mung masa hpung n masat ya sai raitim, mungdaw sha ni myit hkrum nna hpaw da sai Mung masa hpung langai mi re majaw, Tinang mungdaw Rawt jat bawng ring lam hpe gaw matut nna 2011 ning hta grau ai hku galaw woi awn nga na re ngu myit mada kam hpa ai. Lam mi hku tsun ga nga yang anhte ni shang lawm ging ai, shang lawm ra ai Ra lata poi garai n nga, garai n du ai re majaw galaw ra ai mung masa bungli hpe matut ding yang galaw ra ai lam re ngu mu mada shing ran mu ai.
Amyu Sha Ni Hte Htunghking
Amyu sha langai ngu masat masa galaw na matu ngang kang ai htunghking lu ra ai ngu ai gaw yawng chye chyalu rai sai! Anhte J.W amyu sha ni a hkik hkam ngang kang ai htunghking gaw Manau re majaw amyu sha ni a masat masa galaw ai nhtoi hte poi lamang yawng hta manau nau ga ai. Shawoi shaning gaw ndai aten du jang Jinghpaw mungdaw masat nhtoi Manau, Rawt malan manau, Nawku hpung manau ni galaw nna nrau nhtau kyin nga ai ten rai nga mali ai.
Rai yang dai ning 2011 ning January (10) ya Jinghpaw Mungdaw masat nhtoi manau gaw maigan amyu Myen wa she hkrin jawng jawng sha bang wa ai re majaw, shawoi shaning na zawn wu wu di di n byin mat ai hta n-ga, tinang amyu a htunghking poi hta pyi tinang madu n tai lu ai, masha wa a npu hta nga ra mat ai gaw htunghking hpe tat sum kau ai lam hte htunghking hku dip sha hkrum ai lam re majaw yawn hpa manau she tai mat sai. Jinghpaw ga malai hta, “Madu gaw npu, Gwi gaw nhku” ngu ai ahkaw ahkang tat sum kau ai ga malai gaw 2011 ning a shaning nnan kumhpa she rai sam sai.
Dai majaw tinang amyu hpe dip sha ai poi, ahkaw ahkang tat sum kau ai poi hta gaw anhte amyu ni n sa lawm ra sai ngu mu lu ai.
Amyu Sha Hte Makam Masham
Anhte J.W amyu ni hpe myi jahpaw na shana, machye machyang jaw ai gaw hkristan makam masham rai nga ai. Israela Amyu masha ni dip sha ai kaw na lawt lu ai zawn dai ni ahhte ni dip sha hkrum ai prat kaw na mung lawt lu wa na matu madu Yesu hta manoi manat akyu hpyi nga ra ga ai. Rai yang Myen hpyen Asuya wa gaw Bukda makam masham re majaw hkristan ngu ai ni gaw Sinna mungdan a makam masham hpe hkap la ai ni re ngu nna ladat mayu myu hte dip gamyet sha nga ai ngu ai hpe dum ra ai.
2010 ning November (7) ya hta galaw ai Ra lata poi hpe mung da sang laban nhtoi hta shaang ai gaw chyoi pra ai laban nhtoi hpe n gawn n sawn galaw ya ai re. Dai majaw dai ni na ten hta anhte J.W amyu ni yawng gaw Nawku hpung hpe ginhka ginrang ai lam n galaw ai sha, Nawku hpung ngu ai hta na Makam masam hpe madaw n-gun dat nhtawm Hkristu ngu ai Baw hta kahkyin gumdin nga yang Karai Kasang hkye la ai amyu anhte rai na ga ai ngu myit dum lu ai.
Amyu Sha hte Ramma
Ramma ngu ai gaw amyu sha ni a marung nra ninggun tawng ni rai nga ai. Tinang Amyu a matu tinang lu ai machye machyang n-gun atsam hte ap nawng daw jau na mung ramma ten hta rai nga sai. Amyu sha magam lam hta shakut shaja ap nawng ai daram manu dan sut reng ai bungli gaw kaga n nga sai. Amyu sha a matu sadi dung ai, arawng la chye ai, arawng nga dum ai J.W ramma ni law law nga ra saga ai. Dai ni na ramma gaw hpawt ni na Ningbaw ningla sha n rai, dai ni na ramma gaw dai ni na Ningbaw ningla byin ra sai. Dai majaw mungdan shara shagu de chyam bra nga ai J.W ramma ni yawng tinang du nga ai shara hta amyu sha magam hpe gun hpai nna kahkyin gum din nga na hpe grai myit mada kam hpa nngai law.
Amyu Sha Hte Kani Nanghpam
Ya ten na sat lawat hpe yu yang, J.W Amyu sha ni a ntsa katsi majan hku shang bang wa ai laknak kaba langai mi gaw kani nanghpam re ai. KIO/KIA gaw ka ni nanghpam pat jasan ai magam lit hpe 2010 ning October praw (1) ya shani kaw nna, laksan masing jahkrat galaw nga ai hpe chye lu ai. Myu mare kaba de nga ai Makam masham hpung, Htunghking hpung, Ramma komiti, ni yawng hpe mung tinang a buga gin ra hta, htap htuk ai ladat hte pat jasan sa wa na matu, ta gindun lit jaw hkat ai lam na chye ya lu ai.
Kadai gaw kade daram hkrang shapraw lu saga kun? Kani nanghpam a majaw hten za mat ai amyu sha ni hpe gadai wa hkye la na, HIV/AIDS kap mat sai anhte amyu ni hpe kadai wa tsi lajang la na, kani nanghpam a majaw sum mashyi mat sai kun dinghku ni hpe kadai wa madi shadaw la na ngu ai ga san ni law law hpe ahhte nan htai yu ra saga ai.
Lahta de tang madun ai lam ni hpe 2011 ning a shaning ningnan kumhpa hku myit sumru yu na matu tang madung dat nngai law.
kac_Latn kac_Latn eng_Latn nus_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn